இத்தலைச் சூத்திரம் தெய்வவணக்கமும் செயப்படுபொருளும் உணர்த்துகின்றது. ஆகையால், இது தற்சிறப்புப் பாயிரம் எனப்படும். இதற்கு விதி, “தெய்வ வணக்கமுஞ் செயப்படு பொருளும், எய்த வுரைப்பது தற்சிறப் பாகும்” என்பது. பதவுரை எட்டு இலக்கணம் அமை= எண்வகை யிலக்கணம் பொருந்திய, இறைவன் = இறைவனை; தொழுது= வணங்கி, எழுத்து இலக்கணக் காண்டம் = எழுத்திலக்கணக் காண்டத்தை, யான் இயம்புவல் = நான் சொல்லுவேன் என்றவாறு. பொழிப்புரை எண்வகை யிலக்கணம் பொருந்திய இறைவனை வணங்கி, எழுத்திலக்கணக் காண்டத்தைச் சொல்லுவேன் யான். அகத்தியராற் செய்யப்பட்டது அகத்தியம். இது கருத்தாவினால் வந்த பெயர். சிற்றகத்தியம் என மற்றொன்று இவராற் செய்யப்பட்டிருத்தலின் இது பேரகத்தியம் எனப்பட்டது.